《答诸友》
宋代·于石

之子词场无敌手，骑麟翳凤集北斗。
藉藉人间月旦评，滔滔笔下风涛吼。
方抟扶摇九万里，可速则速久则久。
文章何止拟相如，政事亦堪修冉有。
回首落日烟尘昏，满眼风寒沙石走。
老天应未丧斯文，君子固宜知所守。
刀以銛而缺，砚以钝而寿。
名高多谤毁，女妒无妍丑。
乃知明哲可保身，安用嚅唲浪开口。
悠然一笑对南山，壁上有琴樽有酒。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。